
„Návrh účasti delegácie Slovenskej republiky na 11. stretnutí Konferencie strán Viedenského dohovoru o ochrane ozónovej vrstvy a 29. stretnutí strán Montrealského protokolu o látkach, ktoré poškodzujú ozónovú vrstvu, konanom v Montreale, Kanada, v dňoch 20. – 24. novembra 2017“


	Poškodzovanie ozónovej vrstvy Zeme, spôsobené antropogénnymi emisiami niektorých halogénovaných uhľovodíkov, je jedným z najvýznamnejších environmentálnych problémov v doterajšej histórii ľudstva. Ozón v stratosfére zachytáva škodlivé ultrafialové žiarenie a tým umožňuje život na našej planéte. Úbytok ozónu spôsobuje dopad vyššieho množstva žiarenia, čo má za následok vážne ohrozenie zdravia človeka a je schopné vyvolať celý rad nepriaznivých efektov (zvýšené riziko rakoviny kože, zápal očných spojiviek, zoslabenie imunitného systému) a má negatívny vplyv na ekosystémy (znížený rast zelených rastlín, narušenie potravinového reťazca v oceánoch). Vzhľadom na neustále stenčovanie ozónovej vrstvy a vážne dôsledky úbytku ozónu svetové spoločenstvo začalo prijímať rad opatrení na „záchranu“ ozonosféry. Základný kameň tohto úsilia predstavuje tzv. Viedenský dohovor o ochrane ozónovej vrstvy prijatý v roku 1985. Nadväzne naň bol 16. septembra 1987 podpísaný Montrealský protokol o látkach, ktoré poškodzujú ozónovú vrstvu. Jeho cieľom je zastaviť ubúdanie ozónovej vrstvy postupným znižovaním výroby a používania látok poškodzujúcich ozónovú vrstvu. Tento vykonávací protokol bol následne na stretnutiach viackrát upravovaný a zmenený (Londýnsky dodatok, Kodanský dodatok, Montrealský dodatok a Pekinský dodatok). Viedenský dohovor a Montrealský protokol vrátane jeho dodatkov patria k úspešným medzinárodným zmluvám, keď na základe povinností a opatrení z nich vyplývajúcich došlo k podstatnej redukcii výroby a spotreby látok poškodzujúcich ozónovú vrstvu a podľa najnovších vedeckých pozorovaní dochádza k obnovovaniu ozónovej vrstvy.

Montrealský protokol bol naposledy zmenený počas minuloročného 28. stretnutia  strán Montrealského protokolu v Kigali.  Strany protokolu spoločne prijali ďalší dodatok        k protokolu, tzv. Kigalský dodatok. V nadväznosti na prijatie tohto dodatku Ministerstvo životného prostredia Slovenskej republiky podniklo potrebné legislatívne kroky súvisiace s ratifikáciou Kigalského dodatku. Bol vypracovaný materiál „Návrh na ratifikáciu Kigalského dodatku k Montrealskému protokolu“, ktorý v júli schválila vláda a následne v septembri Národná rada Slovenskej republiky vyslovila súhlas s ratifikáciou Kigalského dodatku; po uložení ratifikačných listín a nadobudnutí platnosti dodatku sa Slovenská republika stane jeho zmluvnou stranou a bude plniť záväzky z neho vyplývajúce. 
Pod režimom tohto dodatku sa všetky zmluvné strany zaviazali postupne znižovať výrobu a spotrebu fluórovaných uhľovodíkov, ktoré sa v deväťdesiatych rokoch minulého storočia stali náhradou za látky poškodzujúce ozónovú vrstvu. Tieto látky sú však skleníkovými plynmi a ich spotreba a výroba v ostatných rokoch významne rastie. Kigalský dodatok je tiež dôležitým príspevkom k vykonávaniu Parížskej dohody pokiaľ ide o jej cieľ udržať teploty výrazne pod hodnotu 2ºC v porovnaní s hodnotami predindustriálneho obdobia.

	Navrhnutý program zasadania je rozdelený do dvoch segmentov: prípravného segmentu a  segmentu na vysokej úrovni (tzv. ministerský segment). Prípravný segment pozostáva zo 6 bodov programu a segment na vysokej úrovni zahŕňa 12 bodov na prerokovanie, tak ako je to uvedené v prílohe materiálu. Práce prípravného segmentu sa začínajú 20. novembra 2017 tak, aby ministerský segment mohol zakončiť svoju prácu        24. novembra 2017. Vzhľadom na obmedzený čas rokovania budú pri prejavoch vedúcich delegácií uprednostnení ministri, ostatní môžu dať svoje prejavy v písomnej forme. Slovenská republika ako členský štát Európskej únie sa zúčastňuje na príprave spoločných stanovísk k jednotlivým témam stretnutia a návrhom rozhodnutí, ktoré budú schvaľované stretnutím strán. Európska komisia vedie tieto rokovania v mene Európskej únie v spolupráci s osobitným výborom ustanoveným Radou a v súlade so smernicami na rokovania. Počas rokovaní úzko spolupracuje s členskými štátmi s cieľom jednotnosti pri medzinárodnom zastupovaní Európskej únie. Prvé koordinačné stretnutie EÚ (celodenné) na mieste rokovania sa uskutoční 19. novembra 2017 a ďalšie budú každý deň v ranných hodinách a taktiež podľa potreby zvolávané predsedajúcim členským štátom, v tomto prípade Estónskom. V rámci Montrealského protokolu Európska komisia zodpovedá za implementáciu tých povinností protokolu, ktoré súvisia so spotrebou regulovaných látok. Členské štáty ako strany protokolu zodpovedajú za plnenie povinností týkajúcich sa výroby regulovaných látok. Slovenská republika patrí medzi krajiny s nízkou spotrebou látok poškodzujúcich ozónovú vrstvu, nevyrába žiadne regulované látky a celú svoju potrebu látok uspokojuje dovozom z členských štátov EÚ.
	Prípravný segment prerokuje jednotlivé body programu a navrhne rozhodnutia, ktoré budú prijaté na rokovaní segmentu na vysokej úrovni. Pozornosť stretnutia strán sa sústredí najmä na tieto záležitosti:
· prerokovanie finančných záverečných správ rozpočtov pre Trust fond Viedenského dohovoru a pre Trust fond Montrealsky protokol;
· prerokovanie problematiky Montrealského protokolu;
· doplnenie rozpočtu Multilaterálneho  fondu pre implementáciu protokolu; 
· Kigalský dodatok Montrealského protokolu a postupné znižovanie HFC: stav ratifikácie;
· nominácie a schválenie návrhu výnimiek podľa čl. 2 Montrealského protokolu  pre rok 2018;
· nominácie na výnimky na kritické použitie na roky 2018 a 2019;
· základné zhrnutie záverečnej správy TEAP-u pre rok 2017;
· problematika vyradenia HCFC látok; 
· schválenie návrhov na členstvo v  Implementačnom výbore, Výkonnom výbore Multilaterálneho fondu a potvrdenie, resp. zvolenie predsedu TEAP a  spolupredsedov otvorenej pracovnej skupiny;
· vyhodnotenie správy 10. Zasadnutia manažérov výskumu ozónu Viedenského dohovoru;
· záležitosti súladu a podávania správ prerokovaných Implementačným výborom.

Segment na vysokej úrovni sa uskutoční v dňoch 23. až 24. novembra 2017. Na jeho zasadnutí  budú schválené a prijaté rozhodnutia 29. stretnutia strán, ktoré navrhne prípravný segment a prijme sa aj správa z 29. stretnutia strán Montrealského protokolu.
 
Slovenská republika bola na 28. stretnutí strán Montrealského protokolu, ktoré sa konalo v októbri 2016 v Kigali zvolená východoeurópskou regionálnou skupinou za člena Výkonného výboru Multilaterálneho fondu na implementáciu Montrealského protokolu. Je v záujme Slovenskej republiky pokračovať vo funkcii člena Výboru, ak získa podporu tejto skupiny aj na ďalšie obdobie.

Výdavky spojené s účasťou delegácie Slovenskej republiky na 11. stretnutí Konferencie strán Viedenského dohovoru a 29. stretnutí strán Montrealského protokolu konanom v Montreale budú hradené z rozpočtovej kapitoly Ministerstva životného prostredia Slovenskej republiky v rámci výdavkov na zahraničné pracovné cesty.

